b'\n_START_ARTICLE_\nObjektiivin kiinnitys\n_START_PARAGRAPH_\nObjektiivin kiinnitys on mekaaninen standardi, jolla j\xc3\xa4rjestelm\xc3\xa4kameroissa on m\xc3\xa4\xc3\xa4ritelty mahdollisuus kiinnitt\xc3\xa4\xc3\xa4 objektiiveja kamerarunkoihin. Yleens\xc3\xa4 jokaisella j\xc3\xa4rjestelm\xc3\xa4kameran valmistajalla on oma muiden valmistajien kameroihin sopimaton tapa kiinnitt\xc3\xa4\xc3\xa4 objektiivit j\xc3\xa4rjestelm\xc3\xa4kameran runkoon, jolloin toisten valmistajien objektiiveja ei voida k\xc3\xa4ytt\xc3\xa4\xc3\xa4 toisten valmistajien j\xc3\xa4rjestelm\xc3\xa4kamerarungoissa. On my\xc3\xb6s mahdollista, ett\xc3\xa4 uusien mallien my\xc3\xb6t\xc3\xa4 samankaan valmistajan aikaisemmat objektiivit eiv\xc3\xa4t sovi uudempiin kamerarunkoihin eiv\xc3\xa4tk\xc3\xa4 rungot aikaisemmin valmistettuihin objektiiveihin._NEWLINE_Aikaisemmin objektiivit ruuvattiin kierteell\xc3\xa4 kameranrunkoon kiinni, mutta jo 1950-luvulla kehitettiin bajonettikiinnitys, jossa objektiivi sovitettiin rungossa oleviin loviin ja kierrettiin vain noin kolmasosakierrosta \xc3\xa4\xc3\xa4riasentoonsa, jolloin lukitusnasta lukitsi objektiivin asentoonsa. Bajonettikiinnitys yleistyi 1970-luvulla l\xc3\xa4hes kaikkiin kameramalleihin.\n_START_SECTION_\nKierre- ja bajonettikiinnitykset\n_START_PARAGRAPH_\nEnsimm\xc3\xa4iset objektiivien kiinnitysmenetelm\xc3\xa4t olivat kierrekiinnityksi\xc3\xa4, joissa objektiviin kierteet ruuvattiin ruuvin tapaan kameran rungon kierteisiin._NEWLINE_My\xc3\xb6hemmin ryhdyttiin suosimaan bajonettikiinnityst\xc3\xa4, jossa objektiivin kielekkeet sovitettiin kameran rungon loviin ja noin kolmasosakiert\xc3\xa4misen j\xc3\xa4lkeen lukitusnasta lukitsi objektiivin paikoilleen. Bajonettikiinnitys on kierrekiinnityst\xc3\xa4 nopeampi tapa vaihtaa objektiivi.'